Над 99% от смъртните случаи на коронавирус в Италия са на хора със сериозни предишни медицински състояния, а средната възраст на жертвите надхвърля 80 години. Това показва проучване на националния здравен орган на страната, което обхваща 2003 случая на починали пациенти от цяла Италия, но основно са от най-засегнатия регион Ломбардия - над 71%.

Изследването е към 17 март и е направено с цел да предостави "улики", които да помогнат да се разбере защо смъртността от болестта в Италия е толкова висока - около 8%, при средно около 4% в целия свят, а в отделни държави и региони дори под 1%.

Какво показват данните

Средната възраст на починалите е 80.5 години, докато средната възраст на заразените е около 63 години. Във всички възрастови групи на починалите мъжете преобладават, като с покачването на възрастта делът им расте.